Fantonald

Fantonald er Donald Ducks superhelt-alter ego i Disney-tegneseriene.

Han ble skapt av Guido Martina og Giovan Battista Carpi i 1969 etter at italienske unger klaget til serieforlaget bak den italienske versjonen av Donald Duck & Co om at Donald alltid var taperen i fortellingene. Forkledd som Fantonald skifter Donald på mange måter personlighet; han blir modig, aktiv og med stor selvtillit i motsetning til sitt vanlige "underdog"-selv (som ytterligere hemmes av Donalds egen latskap og dumhet, karaktertrekk som later til å fordufte når han tar på seg Fantonald-drakten). I rollen som Fantonald er Donald endelig i stand få revansj over Skrue og fetter Anton for tusen ydmykelser opp gjennom årene, og slik sett er ikke Fantonalds personlighet udelt "positiv"; han kan fremstå noe høy på seg selv, hever seg over loven og nyter å endelig være mektig, respektert og sågar fryktet. Ganske raskt utviklet imidlertid Fantonald seg fra å være en "hevner" for Donalds ydmykelser til å bli en mer uproblematisk superhelt, som først og fremst slo til mot Andebys forbrytere.

Fantonald er trolig inspirert av Batman; begge figurer opptrer hovedsakelig om natta og bruker våpen i stedet for superkrefter. Det norske navnet "Fantonald" kombinerer navnene Fantomet (en annen maskert tegneseriehelt) og Donald.

Fantonald opptrer i Donald Pocket ved flere anledninger. Fra 1996 til 2006 hadde han også sitt eget blad. Historiene i dette bladet var lengre, mer kompliserte. Blant Fantonalds fiender i dette bladet var Plyndreren, en tidsreisende forbryter; Evronianerne, et utenomjordisk imperium; Krigoslagia, en stat hvis eneste mål var krig og ødeleggelse; og Konrad Kiwi, en journalist med stadig ønske om å gjøre Fantonald til syndebukk for fiendenes ødeleggelser. Blant hans venner og allierte var Glupus, en avansert kunstig intelligens; Lydia, en journalist som egentlig er en av tidspolitiets agenter fra fremtiden; Xadhoom, en utenomjordisk og mektig evronianer-jeger; og Everett Ducklair, den briljante vitenskapsmann som skapte Glupus og prøvde å håndtere konsekvensene av sine mange farlige oppfinnelser og rystende hemmeligheter. Serien fokuserte sterkt på følelser og konflikter som påvirket Fantonalds evner som superhelt og hans samspill med sine allierte og fiender. Han endte flere ganger opp med å samarbeide med fiender, f.eks. Plyndreren og Konrad Kiwi, for å oppnå felles mål - mens forholdet til allierte, f.eks. Everett Ducklair, kunne tidvis være mistroisk og komplisert.  
Fantonald het opprinnelig Super Donald i Norge, men skiftet raskt navn til Fantonald.

Fantonald på andre språk 
 Dansk: Stålanden 
 Engelsk: Paperinik, Duck Avenger, Superduck, PK og Phantom Duck
 Finsk: Taikaviitta («Den magiske kappe»)
 Fransk: Fantomiald (Fantomius + Donald)
 Gresk: Fantom Duck (Φάντομ Ντακ)
 Islandsk: Stûlion («Stålanda»)
 Italiensk: Paperinik
 Nederlandsk: Superdonald
 Norsk: Fantonald (navnet er inspirert av Fantomet)
 Polsk: Superkwęk (Super + kwękać som betyr både «kvakk» og «å klage på noe»)
 Portugisisk: Super Pato («Superand»)
 Spansk: Patomas (en blanding av pato, dvs. «and», og Phantomas)
 Svensk: Stål-Kalle (Kalle Anka er Donalds svenske navn, og Stål-Kalle er oppkalt etter Stålmannen, det gamle svenske navnet for Supermann)
 Tyrkisk: Maskaldi
 Tysk: Phantomias
 Ungarsk: Fantomkacsa (Fantomius + Kacsa, dvs. «and»)

Eksterne lenker 
 Phantomias Duckipedia

Figurer fra Disney-tegneserier

de:Donald Duck#Phantomias
en:Donald Duck in comics#Paperinik (Duck Avenger)